[{"text_idx": "#000001", "text": "La komitato de UEA en sia dimanc\u0302a kunsido prokrastis la pritrakton de la bug\u0302eto por la jaro 2021, c\u0302ar mankas planoj pri la financa resanigo de la asocio. Malakcepto de bankaj konsiloj pri investoj eble kostis al UEA dekmilojn da eu\u0306roj."}, {"text_idx": "#000002", "text": "La dimanc\u0302a komitata kunsido, kiel c\u0302iuj c\u0302i-jare, okazis rete."}, {"text_idx": "#000003", "text": "La komitato en la pasinta semajnfino kunsidis kaj sabate kaj dimanc\u0302e. En sabato oni pritraktis interalie la raporton de la komitataj reviziantoj. En la raporto estis notite, ke post 2018 UEA ne plu rezervis en sia jara bug\u0302eto monon por la pensioj de siaj nunaj oficistoj."}, {"text_idx": "#000005", "text": "Lige kun tio, komitatano Osmo Buller (unu el la du reviziantoj), atentigis ke la asocio dum la lastaj jaroj perdis multe da mono, c\u0302ar oni ne tau\u0306ge uzis la financajn servojn por kiuj oni pagas."}, {"text_idx": "#000006", "text": "En vendredo la komitato fine ricevis la longe atenditajn \u201dRekomendojn de la Financa Komisiono de UEA kun aldonaj konsideroj de la Estraro kaj konsultitoj\u201d. Tie legeblas interalie, ke la asocio pagas c\u0302iujare almenau\u0306 4 500 eu\u0306rojn por financa konsilado pri investoj, sed efektive ne uzas la servon. Tio lau\u0306 Buller signifas, ke la asocio kredeble perdas multe pli da mono ol nur la vane pagatan bankan kotizon, eble ec\u0302 dekmilojn da eu\u0306roj."}, {"text_idx": "#000007", "text": "\u2013 Estis al mi surprizo, ke c\u0302esis la praktiko, kiu estis aplikata en mia tempo kaj komencita jam kiam Simo Milojevic\u0301 estis direktoro. Ni havas kontrakton kun la banko ABN AMRO, kaj estis specialaj konsilistoj kiuj estis komisiitaj konsili g\u0302uste nin. Ili sekvis niajn investojn kaj faris al ni proponojn."}, {"text_idx": "#000008", "text": "Lau\u0306 Buller la arang\u0302o kun regulaj renkontig\u0302oj kaj diskutoj pri investoj donis bonajn financajn rezultojn, kaj li tial supozis ke tio dau\u0306ris ankau\u0306 post lia emeritig\u0302o. Lau\u0306 li la fres\u0302a raporto montras, ke tio ne plu okazas."}, {"text_idx": "#000009", "text": "\u2013 La banko sendis siajn proponojn, sed evidente tiu kunsidado ne okazis. En la raporto pri financa resanigo oni skribas, ke la g\u0302enerala direktoro prudente ne reagis al la raportoj, c\u0302ar li ne konsideris sin kompetenta mem fari la decidojn. Sed li ne devis mem fari, li devis kunsidi kun la aliaj oficistoj."}, {"text_idx": "#000010", "text": "G\u0302enerala direktoro Martin Scha\u0308ffer respondis, ke kontaktoj kun la banko ja dau\u0306re okazis. Lau\u0306 li tamen ne eblis sekvi la konsilojn."}, {"text_idx": "#000012", "text": "Poste Scha\u0308ffer aldonis, ke ja estis momentoj, kiam estus favore investi en akcioj, sed li ne ricevis permeson tion fari."}, {"text_idx": "#000013", "text": "\u2013 Do tia estas la situacio, kaj kiel dirite, mi ne pensas, ke iu ajn kulpas pri tio, ni simple havas momentan mankon de decido investi pli riske, kaj oni povas diskuti, c\u0302u tio estas sag\u0302a au\u0306 ne sag\u0302a."}, {"text_idx": "#000016", "text": "\u2013 La raporto estas abunde malsufic\u0302a. Mi pensas, ke se ni diskutas kaj aprobas bug\u0302eton, indus tion fari kun financa plano por la venonta jaro. Tial ni ne aprobu bug\u0302eton hodiau\u0306, sed havu postan sesion dum la jaro, novan komitat-kunsidon, en kiu ni esperinde diskutu pli ampleksan raporton pri financoj, kaj surbaze de tiu raporto ni havos bug\u0302eton, kiu respegulas la financajn evoluojn, kiujn UEA bezonas, diris komitatano Michael Boris Mandirola."}, {"text_idx": "#000020", "text": "Kiam la diskuto transiris al la plano por la financa resanigo de la asocio, prezidanto Duncan Charters diris, ke la estraro nun deziras la gvidon de la komitato pri tio, kiu faru la laboron pri la financa plano kaj kiuj estu la prioritatoj, kvankam g\u0302uste tian gvidadon kaj elekton de prioritatoj eblus atendi de la estraro."}, {"text_idx": "#000022", "text": "Lau\u0306 Duncan Charters la g\u0302enerala direktoro ne povis okupig\u0302i pri la financa plano, c\u0302ar li jam estas pli ol plene okupita. Tion komitatano Osmo Buller trovis \u201dtragikomedia\u201d:"}, {"text_idx": "#000023", "text": "\u2013 Dum la pasintaj jaroj ni faris diversajn agojn, kiuj estis lau\u0306 mi tre damag\u0302aj al la asocio. Unu el la plej diskutitaj kaj senteblaj estas la redukto de la laborforto en la Centra Oficejo, kiu fakte ne bazig\u0302is sur iu konkreta plano, kiun g\u0302i devus servi. Kaj nun estas tragikomedie legi en c\u0302i tiu raporto bedau\u0306ron ke la g\u0302enerala direktoro estas supers\u0302utita per laboro kaj sekve ne povas fari tion nek alion. Tio kompreneble estas rezulto de tio, ke oni reduktis la laborforton en la Centra Oficejo."}, {"text_idx": "#000024", "text": "Estrarano Orlando Raola opiniis, ke estas sensence plu paroli pri la afero:"}, {"text_idx": "#000025", "text": "\u2013 Estas vere bedau\u0306rinde au\u0306skulti ankorau\u0306 komitatanojn, kiuj plendas pri tio ke oni devis redukti la stabon en la oficejo, kiam deficitoj en centoj da miloj da eu\u0306roj akumulig\u0302is. Ne plu havas sencon diskuti tion."}, {"text_idx": "#000027", "text": "Vicprezidanto Fernando Maia fine de la dimanc\u0302a kunsido tamen volis por la protokolo refuti la aserton, ke la troa okupiteco de la g\u0302enerala direktoro povus rilati al la maldungo de aliaj oficistoj. Tiel ne estas, c\u0302ar la g\u0302enerala direktoro jam antau\u0306 la maldungo estis supers\u0302utita per taskoj, Maia asertis:"}, {"text_idx": "#000028", "text": "\u2013 La interpreto de komitatano Osmo Buller ne estas bona. Kiel estrarano kiu laboras c\u0302iutage kun la g\u0302enerala direktoro mi povas diri, ke li estas supers\u0302utita delonge. Kiam estis plentempa laboro en la oficejo, tio jam okazis. Tio okazas ankau\u0306 pro tio, ke li plenumas atendojn, kiuj ne tus\u0302as la g\u0302eneralan laboron de la oficejo au\u0306 de la oficistoj."}, {"text_idx": "#000029", "text": "Alklaku por kunhavigi c\u0302e Facebook(Malfermig\u0302as en nova fenestro)Alklaku por kunhavigi per Telegramo(Malfermig\u0302as en nova fenestro)Click to share on Mastodon(Malfermig\u0302as en nova fenestro)"}, {"text_idx": "#000032", "text": "\u201cLau\u0306 Duncan Charters la g\u0302enerala direktoro ne povis okupig\u0302i pri la financa plano, c\u0302ar li jam estas pli ol plene okupita.\u201d"}, {"text_idx": "#000033", "text": "Direktoro kiu ne povas okupig\u0302i pri la financa plano....do kial UEA ankorau\u0306 havas direktoron se ec\u0302 tion li ne povas?!\nKiel eblas ke Scha\u0308ffer, la direktoro de UEA, trovig\u0302as pli EKSTER la oficejo ol EN la oficejo?"}, {"text_idx": "#000034", "text": "\u201cKiel estrarano kiu laboras c\u0302iutage kun la g\u0302enerala direktoro mi povas diri, ke li estas supers\u0302utita delonge.\u201d"}, {"text_idx": "#000035", "text": "Supers\u0302utita? Eksa g\u0302enerala direktoro Osmo Buller -mi vidis tion propraokule- pasigis longajn tagojn en la Centra Oficejo, foje ec\u0302 semajnfine kelkajn horojn tie laboris. Li multege laboris por la asocio, sendube la s\u0302arg\u0302o estis granda \u2013 sed se Scha\u0308ffer jam estas tro supers\u0302utita por atenti pri financaj aferoj, li tute ne indas esti direktoro. Sen mono ja ne longe ekzistos UEA!"}, {"text_idx": "#000036", "text": "Duncan Charters kaj la aliaj estraranoj ankau\u0306 estas grave kulpaj je neglekto de la organizaj interesoj.\nKlare nun unu malkompetentulo kovras la alian."}, {"text_idx": "#000037", "text": "Mi jam diris en alia mesag\u0302o: Urg\u0302e devus okazi restrukturigo en UEA, multfronte, sed speciale restrukturigo, kiu kau\u0306zos, ke la g\u0302usta homo estu en la g\u0302usta loko."}, {"text_idx": "#000038", "text": "-Direktoro kiu plej ofte ne trovig\u0302as en la Centra Oficejo, NE estas la g\u0302usta homo por tiu ofico."}, {"text_idx": "#000039", "text": "-Prezidanto kiu estas profesoro pri fremdaj lingvoj ne tau\u0306gas kiel prezidanto. Aganta prezidanto, kiu ne havas ekskluzive ceremonian rolon, devas havi profesiajn, ekonomiajn, organizajn konojn."}, {"text_idx": "#000040", "text": "UEA estas regata kvazau\u0306 kiel lando, kie neniu zorgas pri la forj\u0302eto de mono, c\u0302ar ja estas la mono de la mebraro de UEA, de la regatoj. La estraro, la direktoro, ec\u0302 la komitato kiu certe ankau\u0306 kulpas, ne zorgis pri la financa situacio de UEA. Tion ne eblas nei. Ec\u0302 se tiuj klau\u0302noj klopodas."}, {"text_idx": "#000041", "text": "BONEGE, kial vi ne kandidatig\u0302as?"}, {"text_idx": "#000042", "text": "Mi komprenas ke la g\u0302enerala direktoro ne povas fari c\u0302ion (des pli se oni maldungas oficistojn), kaj mi c\u0302iuokaze ne atendas ke li estu fakulo pri investado, sed c\u0302u la Komisiono pri Financo ne devus zorgi pri tio?"}, {"text_idx": "#000043", "text": "Estas tasko de la direktoro priatenti la financojn:"}, {"text_idx": "#000044", "text": "Se la Komitato prenas sin mem serioza, g\u0302i forigas kaj la direktoron kaj la estraron de iliaj postenoj."}, {"text_idx": "#000045", "text": "Pro pluraj kialoj mi jam de longe ne plu membras en UEA, felic\u0302e: Se oni vidas kiom facile oni \u201cperdigas\u201d monon multterene... mi ne volus kontribui al tio."}, {"text_idx": "#000049", "text": "Ne, mi ne pensas pri svisoj g\u0302enerale. Mi pensas pri unu specifa kaj tre konata de ni, kiu eble uzas s\u0302trumpopupon."}, {"text_idx": "#000050", "text": "Eble iu sinjoro S. ?\nLi povas nur rigardi kaj ne devas ion fari: UEA detruas sin mem."}, {"text_idx": "#000052", "text": "\u201d Dum komitata diskuto pri laborgrupo, kiu plibonigu la financojn de UEA, li replikis, ke nenia provizora laborgrupo kapablus eltrovi solvon por la financa krizo, en kiu UEA nun trovig\u0302as."}, {"text_idx": "#000055", "text": "\u201cMia espero estas en nova teamo, kiu povos lau\u0306grade elkonduki nian asocion el la financa kaj organiza marasmo kaj restarigi g\u0302ian reputacion c\u0302e esperantistoj. Venis tempo ekdirekti nin al la konsistigo de tia teamo.\u201d"}, {"text_idx": "#000059", "text": "\u201d Mi volonte disponigos mian konon de movadanoj por konsistigi tian teamon. Mi pretas ankau\u0306 mem ig\u0302i estrarano\u201d"}, {"text_idx": "#000060", "text": "Mi ne scias c\u0302u lia propono ankorau\u0306 validas, sed se mi estus la Komitato... mi sekundon ne dubus. Se iu pro siaj jardekoj de spertoj en UEA, la Centra Oficejo kaj la movado povas savi la organizon, certe estas Osmo Buller."}, {"text_idx": "#000061", "text": "Mi esperas, ke almenau\u0306 iu en la Komitato nun legas...\nLa Komitato plene konsciu, ke eterna babilado kaj malrapideco kau\u0306zos nedubendan pereo de la asocio.\nNun urg\u0302e bezonatas fortaj gvidantoj kun vasta mandato."}, {"text_idx": "#000062", "text": "Evidente la plimulto de E\u2013organizoj ne scipovas ekonomie mastrumi. Burokrata paraziteco kaj vivo de subvencioj, nepotismo, karierismo, manko de strategio estas ofte videblaj c\u0302ie. Eble kolapso purigos la ideon de Esperanto kaj ni revenos al la radikoj de la komenco?.. Ni esperis."}, {"text_idx": "#000063", "text": "UEA kaj la E-Movado jam kelkfoje estis survoje al la granda falo: en la tridekaj, la kvindekaj kaj la sepdekaj jaroj de la pasinta jarcento kaj post la 100-jara Jubileo de la Lingvo ni observas falantan nombre kaj servnivele organizon. Mi mem rezignis pri la membreco kaj E-aktivado, sed kun miro kaj plezuro mi observas unuopulojn, kiel: Ulrich Becker, Humphrey Tonkin, Aleksander Korjhenkov kaj Halina Gorecka, Ilona Koutny, Istvan Ertl, Bertilo Wennergren, Anna Striganova kaj Dima Shevchenko, Peter Balaz kaj kelcent aliaj (el la pola kaj bjalistoka kampoj ekzemple: Robert Kamin\u0301ski , Przemek Wierzbowski, Ela Karczewska), kiuj provas vivtenadi kaj evoluadi la lingvon kaj kelkajn asociojn. Osmo Buller \u2013 sperta E-gvidanto pravas, ke necesas uzi profesiajn financajn konsilantojn, sed en la nuna kriza epoko, estas tre malfacile kaj riske investadi la modestan, falantan kapitalon. Plej vershajne chiujare falos la nombro de la fidelaj subtenantoj de la asocio, pretaj subvenciii kaj heredige kunfinancadi malmulton oferantan UEA. Mi forte dubas chu UEA savighos dank\u2019 al la forvendo de sia stabila bazo en Nederlando. Certe la modela de la asocio kaj de la universalaj kongresoj eksmodighis kaj necesas nova formo de E-navigado. Kia? Tion mi ne scias. La navigado necesas!"}, {"text_idx": "#000064", "text": "La kapitalo de \u201cvivanta organizo\u201d estas siaj membroj. Mortanta organizo povas prokrasti sian finon per bankkonto kaj akcioj.\nRilate UEA mi ne vidis de jaroj strategion por teni la membraron kaj altiri novajn membrojn. La c\u0302efoj estis kontentaj, ke UEA estis la plej granda Esperanto-strukturo kaj ke multaj alig\u0302is pro tradicio kaj por subteni la noblan celon.Oni kredis ke rilatoj al UN kaj UNESCO estus sufic\u0302e allogaj.\nLa sinprezentoj neglektis la personan utilon (ne dirante pri \u201cprofito\u201d) kaj substrekis la kontribuon al la granda ideo de Zamenhof. El personaj kontaktoj mi scias,ke c\u0302i tio sinteno fakte ekzistas c\u0302e multaj veteranoj. Sed ili malaperas pro biologiaj kaj financaj kialoj. La aliajn oni neglektis kaj ili serc\u0302is aliajn rimedon de kontakto, lastatempe nome nome la reton.Ankau\u0306 pli frue oni spertis.ke samidanoj pro malkontento pri la agado de UEA fondis novajn strukturojn. La plej frua eble estis SAT. Ne plu vere aktuale estas Ipernity, kie Esperantistoj povis libere inters\u0302ang\u0302i tekstojn kaj grafikaj\u0302ojn (kondic\u0302e sen nuduloj, certa problemo por la naturistoj).\nLa c\u0302efoj de UEA ignoris c\u0302i tiujn tendencojn kaj bezonis 20 jarojn por instali elektronikan forumon pro libere diskuti.\nDum la Virtuala Kongreso tie ekestis vigla diskuto, sed intertempe regas la konata silento. Ec\u0302 la membroj de UEA ne uzas la eblecon au\u0306 simple ne konscias. Au\u0306 ili ne fidas al \u201cmoderna\u201d tekniko kaj preferas komunki per retmesag\u0302oj. Sed ec\u0302 c\u0302i tiu tradicia medio estas malmulte uzata de Esperanto-strukturoj por informi membraron kaj interesitojn."}, {"text_idx": "#000069", "text": "Kiel kurdlingvaj dividoj malhelpas aliron al informojRusiaj diplomatoj reagas al nova lingvoleg\u0302o en Kirgizio, revenigante kolonian pasinteconTiuj fotoj montras la historion de la \u2018rusaj dometoj\u2019 en Havano, Kubo"}]